Bya HAFSWA NANKANJA
EKYEBIKIRO ddala kituufu gyekiri, nze nali ndowooza nti ababyogera bateebereza biteebereze wabula nakikakasiriza ku muwala wange omugenzi Hasfa Nankanja lwe yanfaako,” bw’atyo Hajati Masturah Nazziwa ow’e Kyengera bw’atandika okulojja ekyamutuukako nga muwala we agenda kufa.
Muwala wange yalwala olumbe olwatulema okutegeera nga n’abasawo kw’obatwalidde.
Yalwalira ebbanga eryasoba mu myezi etaano. Mu kusooka twali tumanyi nti bulwadde obutatiisa nnyo kuba yakaabanga mutwe ogwamulumanga nga bwe gusirika.
Twamutwalako ku bulwaliro obutuliraanye e Kyengera nga bamuwa ku ddagala ne buba ng’obukendeddemu kyokka waayita nga wiiki ne buddamu ng’agamba nti buno businga ku bwasoose.
Lwakya lumu muwala wange n’agwamu akazoole nga by’ayogera tebikyategeerekeka.
Twamutwala mu ddwaaliro eddene kyokka eddagala lye baatuwa n’agaana okulimira ng’alisuula mu kaabuyonjo kyokka kino nakimanya luvannyuma.
Yatandika okwogera nga tasirika okumala ennaku 3 emisana n’ekiro wano we twamutwalira e Namirembe mu ddwaaliro ng’akazoole kasusse.
Bwe twamutuusa e Namirembe baamukuba empiso eyamugonza, ensingo n’egwa n’amaaso ne gakola ebyeru. Natya nnyo ne mbuuza omusawo nti omwana wange abadde ayogera omukoze ki ng’ensingo egudde n’amaaso gakoze ebyeru?
Omusawo yanziramu kimu nti ako akayiso kaakumuyambako kukkakkana agenda kutereera. Amangu ago baatuwa akasenge ne bamuggyako amazzi ku mugongo emirundi ebiri. Wano wonna ng’embeera yeeyongera kuba mbi.
Oluvannyuma lw’ennaku ssatu yadda engulu n’atandika okunywa n’okulya ku mmere. Eyajja nga tategeera bantu yali atandise okutegeera buli eyakyalanga okumulaba.
Ku lunaku olwokuna nga tuli mu ddwaaliro nasalawo okudda eka nkyuse ku ngoye.
Abaawaka olwatuuka ne mbakakasa ng’omulwadde bw’ateredde nga kati tulindiridde kutusiibula.
Nga mmalirizza ekyali kintutte awaka nakyusa okudda mu ddwaaliro nsange omulwadde.
Waayita eddakiika ntono nnyo nga nnaakatuuka mu ddwaaliro muwala wange n’atabuka era n’assa omukka gwe ogw’enkomerero. Yafa mu March wa 2010.
Bye mmujjukirako
Nga muwala wange tannafa, nafuna ekyebikiro. Ekiro ekyakeesa lw’afa, nasula mu mpewo. Obudde tebwali bwa mpewo kyokka nze kw’olwo nalimu n’okujugumira nga nneebuuza ekintuuseeko.
Omugenzi Nankanja.
Nalowooza nti oba kwali kutya, oba ssanyu nti atandise okulya ku mmere. Nalowoozanga bino nga simanyi nti yali ansiibula. Nakanya kwebikka na kwesabika nga wa!
Empewo yanfuuwa ekiro kiramba era by’ebimu ku byanziza awaka nfune ku ngoye ezibugumya kuba baali tebannatusiibula.
Omugenzi yali muntu atasosola mu bantu. Ng’ayagala nnyo abaana be era yafa andaajanira nti maama, kuuma abaana bange. Yaleka abaana 2 abawala.
Omugenzi yali akola mulimu gwa saluuni na kutimba kyokka ekyewuunyisa ku mpisa ze n’okunjagala kwe yalina.
Ebiseera ebimu ng’ava ku mulimu n’ajja n’ankuutirako amaseppiki ge nfumbiramu emmere mu wooteeri yange.
Teyakomanga okwo nga n’olumu asanga abaana basiimuula n’abaggyako ekiwero ye n’asiimula.
Yali mukyala muyonjo nnyo. Nga buli lw’atambulako okugeza ng’agenzeeko e Busia ng’andeeterayo obuntu obunyumisa wooteeri ng’obugoye bw’oku mmeeza.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn plt_Latn lug_Latn lug_Latn lug_Latn lug_Latn lug_Latn lug_Latn lug_Latn